УпщIэхэмрэ жэуапхэмрэ
Налшык щекIуэкIащ «ПсэупIэр зейм и махуэ» зыфIаща Iуэхур. КъБР-м ЭнергетикэмкIэ, ЖКХ-мрэ тариф политикэмкIэ и министерствэр и щIэгъэкъуэну ар къызэрагъэпэщащ «псори я унэ исщ» урысейпсо щIалэгъуалэ зэщIэхъееныгъэм и Къэбэрдей-Балъкъэр къудамэм хэтхэм.
«Фэтэрыр къэзыщтам и махуэ», «зэгъунэгъухэм я махуэ» фIэщыгъэцIэхэр яIэу, жэпуэгъуэм и япэ Iыхьэм а Iуэхур дуней псом щрагъэкIуэкI.
Министр Кучменов ТIэхьир и жэрдэмкIэ, зэщIэхъееныгъэм хэтхэр Налшык къалэм къатитхуу зэтет и унэ къызэрыгуэкIым щыпсэухэм яхуэзащ. «Фэ фыIэщIагъэлI ныбжьыщIэщ икIи фэтэр куэд хъу унэхэм щIэсхэр зыгъэпIейтей псоми фыщыгъуэзэн хуейщ», — къыхигъэщхьэхукIащ абы.
ЗэIущIэм ирихьэлIащ министерствэм, къалэ администрацэм я лэжьакIуэхэр, псэупIэр зезыхьэ «ЖЭК №8» ООО-м и унафэщIыр.
КъехьэкI-нехьэкI хэмылъу щызэпсалъэм, хьэщIэхэм жэуап иратащ езыхэм я псэупIэм егъэщIылIа упщIэ зэмылIэужьыгъуэхэм. Апхуэдэщ унэр къызыхуэтыншэу икIи къызэрыгуэкIыу ремонт щащIыну зэманым, ЖКХ-м щекIуэкI реформэхэм я щIэгъэкъуэн фондым зэрыдэлажьэм теухуахэр, нэгъуэщIхэри.
Фэтэрыр зейхэр УФ-м и ПсэупIэ кодексым игъуэта зэхъуэкIыныгъэхэм хагъэгъуэзащ. Псалъэмакъышхуэ иращIэкIащ унэм кIэлъыплъ «ЖЭК №8» ООО-м и IуэхущIафэм. Зэман гъунэгъум зэфIагъэкIын хуейуэ къалъытэ лэжьыгъэхэм, компанием хуаIэ гукъеуэхэм теухуауэ анкетэхэм къыщагъэлъэгъуа языныкъуэ упщIэхэм ООО-м и унафэщI Мырзэкъан Б. жэуап яритами, зэхуэсахэр абыхэм нэгъэсауэ арэзы техъуакъым.
Министерствэм и лэжьакIуэ Пузанов Никитэ зэIущIэм хэтхэм гу лъаригъэтащ псэупIэхэр зейхэмрэ ахэр зезыхьэ компаниехэмрэ мылъку зэхуэгъэкIуэкIэщIэм зэрыхуэкIуам. Фэтэрыр зей дэтхэнэми ищIэн хуейщ щIыхьэпIэр и ахъшэкIэ зэрызэрагъэпэщыжыр, щIымахуэм зэрыхуагъэхьэзырыр, пщIантIэр зэIузэпэщ зэращIыр. Лэжьыгъэм и фIагъым зэуIуу кIэлъыплъым, псэупIэ-коммунальнэ Iуэхутхьэбзэхэм я уасэхэр и чэзум ятым, зэрыщIэу зэдэлажьэм унэр зыхуей хуэзэнущ.
Налшык къалэ администрацэм ЖКХ-р реформэ щIынымкIэ и къудамэм и унафэщI Нартокъуэ ФатIимэ къыхигъэщащ унэр зэрызэрахьэр ягу иримыхьмэ, фэтэрхэр зейхэр зэхуэсу я компанием и Iуэхутхьэбзэхэм къапыкIыну икIи нэгъуэщIым гурыIуэну зэрыхуитыр.
ЗэIущIэм щызэгурыIуащ унэр зезыхьэ компанием и лэжьыгъэм кIэлъыплъыну гуп щхьэхуэ къызэрагъэпэщу, абы и унафэщIыр хахыну, зэфIагъэкIыну я мурадхэр ягъэбелджылыну.
КъБР-м и ЭнергетикэмкIэ, ЖКХ-мрэ тариф политикэмкIэ и министерствэм и пресс-IуэхущIапIэ.
